Ebrauc
Ebrauc a oa ur rouantelezh vrezhon vartezeus a oa bet war-dro kêr roman Eboracum (York hiziv). Efrog eo hec'h anv e kembraeg a-vremañ, hag Evrog e brezhoneg. En he dalc'h e vije bet ul lodenn eus ar vro a yeas diwezhatoc'h da ober rouantelezh angl-ha-saoz Deira.

E 573 e kemeras perzh Peredyr Arueu Dur, roue Ebrauc, en emgann Arfderydd (Arthuret hiziv) ma faezhas roue Caer Guendoleu Gwenddoleu ap Ceidio. Hervez ar vojenn e vije bet Merzhin unan eus ar re a chomas bev. Un trec'h e doare Pyrrhos e voe evit rouantelezh Ebrauc avat, rak e 580 e voe distrujet gant Angled Bernikia ha staget ouzh Deira.

E 632 e voe adaloubet ar rannvro gant Cadwallon ap Cadfan eus Gwynedd goude e drec'h war Edwin, roue Northumbria, en emgann Meigen. Tri bloaz diwezhatoc'h e voe faezhet Cadwallon gant Oswald, roue Bernikia, en emgann Cantscaul ha kollet e voe Ebrauc da vat evit ar Vrezhoned.

Roll rouaned Ebrauc

Coel Hen ?383 - c.420
Ceneu ap Coel c.420 - c.450
Mor ap Ceneu c.450
Einion ap Mor c.470
Eliffer Gosgorddfawrc.505 - 560
Peredyr Arueu Dur560 - 580
Gwrgi ap Eliffer 580
Gwrgant Gwron 580

Istor Bro-Saoz
Rouantelezhioù brezhon